Izvoz in uvoz v januarju 2018 višja kot v januarju 2017

Izvoz v januarju 2018 je znašal 2,4 milijarde EUR in je bil za 13,6 % višji kot izvoz v januarju 2017, uvoz pa je znašal 2,4 milijarde EUR in je bil za 12,5 % višji od uvoza v januarju 2017. Vrednosti izvoza in uvoza v januarju 2018 sta bili višji tudi od povprečnih vrednosti mesečnega izvoza in uvoza v letu 2017, in sicer je bila vrednost izvoza v januarju 2018 višja za 1,7 %, vrednost uvoza pa za 2,5 %.

Pokritost uvoza z izvozom v januarju 2018 je bila 101,6-odstotna, presežek (ta je bil posledica presežka pri trgovanju z državami članicami EU) pa je znašal 36,7 milijona EUR. Presežek v blagovni menjavi v januarju je bil ustvarjen peto leto zapored, letošnji pa je bil drugi najvišji (višji je bil le presežek v januarju 2016).

Blagovna menjava z državami članicami EU v januarju 2018 višja kot v januarju 2017

Slovenija je v januarju 2018 izvozila v države članice EU za 1,9 milijarde EUR blaga (ali za 15,1 % več kot januarja 2017), od tam pa uvozila za 1,8 milijarde EUR blaga (ali za 7,8 % več kot januarja 2017). Januarski presežek v blagovni menjavi pri trgovanju z državami članicami EU je znašal 66,3 milijona EUR in je bil najvišji v zadnjih dveh letih.

V države, ki niso članice EU, je Slovenija v januarju 2018 izvozila za 0,5 milijarde EUR blaga (ali za 8,2 % več kot v januarju 2017), uvozila iz teh držav pa je za 0,5 milijarde EUR blaga (ali za 32,2 % več kot v januarju 2017). Glavni razlog za tolikšno povečanje uvoza je enkratna večja transakcija iz skupine pogonski stroji in naprave. Pri trgovanju z omenjenimi državami je bil v januarju 2018 ustvarjen primanjkljaj v višini 29,6 milijona EUR, kar je bil šele drugi primanjkljaj v zadnjih treh letih (po februarju 2015 je bil v vsakem mesecu razen v avgustu 2017 ustvarjen presežek).